Bugár, Béla, podpredseda NR SR (2019-11-26):
Takže, páni poslanci, chcem vás upozorniť (reakcie z pléna), že; prepáčte, najprv hlasujeme a po hlasovaní. To znamená, že... (Reakcie z pléna.) Páni poslanci, môžte tu kričať, my sme skončili procedurálne návrhy, doplnenie programov s tým, že sme išli na grémium. Takže teraz pristúpime k hlasovaniu (reakcie z pléna), bolo dohromady 19... (Výkriky z pléna.) Pán poslanec, neboli ste vôbec tam napísaný až teraz po grémiu, takže koniec. (Výkriky z pléna.). To znamená, že bolo 19 návrhov, chcem vás upozorniť, aby ste sledovali, či náhodou, lebo bol trošku teda galimatiáš z toho, aby som náhodou nevynechal. Takže pán poslanec Grendel, prvý vystupujúci, žiada zriadenie komisie na kontrolu používania informačno-technických prostriedkov. Prezentujme sa a hlasujme. Prepáčte, ale zas mi nefunguje. No, nech sa páči. Takže hlasujeme o prvom návrhu, ktorý podal pán poslanec Grendel. (Hlasovanie.) Prítomných 139, za 65, proti 7, zdržalo sa 64 poslancov, nehlasovali 3. Konštatujem, že návrh nebol schválený. Pani poslankyňa Sárközy žiada Národnú radu, aby bod č. 30 (tlač 1719) a 31 (tlač 1723) bol prerokovaný po bode 19 ako bod 20 po prerokovaní vládnych návrhov zákonov. Prezentujme sa a hlasujme. (Hlasovanie.) Prítomných 139, za 84, proti 11, zdržalo sa 40 poslancov, 4 nehlasovali. Návrh bol schválený. Tretí návrh podal pán poslanec Viskupič, ktorý žiada, aby v rámci rokovania o návrhu štátneho rozpočtu a rozpočtu verejnej správy (tlač 1600) mohol vystúpiť predseda Rady pre rozpočtovú zodpovednosť. Nech sa páči, prezentujme sa a hlasujme. (Hlasovanie.) Prítomných 141, za 65, proti 6, zdržalo sa 68, 2 nehlasovali. Návrh nebol schválený. Poslanec Matovič podal návrh, aby Národná rada zaviazala ministra dopravy Érseka, aby zverejnil všetky zmluvy, ktorými sa vykupovali pozemky pod obchvat Bratislavy a rýchlostnú cestu R7. Nech sa páči, prezentujme sa a hlasujme. (Hlasovanie.) Prítomných 142, za 65, proti 10, zdržalo sa 66 poslancov, nehlasoval 1. Konštatujem, že návrh nebol schválený. Pán poslanec Fico podal návrh, aby body 21 a 35 až 97 boli preložené na najbližšie rokovanie Národnej rady. Nech sa páči, prezentujme sa a hlasujme. (Hlasovanie.) Prítomných 142, za 73, proti 68, zdržal sa 1 poslanec. (Výkriky z pléna.) Návrh bol schválený. Ďalší návrh podal pán poslanec Muňko. (Výkriky z pléna.) Pán poslanec Poliačik, môžem vás vykázať, keď budete kričať, nie je problém. (Výkriky z pléna.) Takže Národná banka Slovenska aby vykonala hĺbkový audit druhého piliera. Pán poslanec Muňko podal tento návrh. Prezentujme sa a hlasujme. (Hlasovanie.) Prítomných 139, za 98, proti 8, zdržalo sa 25 poslancov, 8 nehlasovali. Návrh bol schválený. Pán poslanec Drobný podal procedurálny návrh, aby návrhy zákonov, bod programu č. 78 (tlač 1757) a bod programu č. 79 (tlač 1758) sa prerokovali v zlúčenej rozprave. Je všeobecný súhlas? (Reakcie z pléna.) Áno, pardon, máte pravdu o tom. Mýliť sa je ľudské. No o tom nemá význam hlasovať, nakoľko sme schválili pána poslanca Fica. Ďalší návrh písomne nemám. Pána poslanca Beblavého, o tom sa hlasovať nedá. Potom ďalší návrh je pána poslanca Slobodu, ktorý navrhuje preložiť na rokovanie nasledujúcej schôdze body 15 (tlač 1760) a 16 (tlač 1761). Prezentujme sa a hlasujme. (Hlasovanie.) Prítomných 139, za 38, proti 59, zdržalo sa 38 poslancov, 4 nehlasovali. Návrh nebol schválený. Jedenásty návrh podal pán poslanec Valocký a navrhuje, aby hlasovanie o bodoch programu 101, tlač 1610 sa mi zdá, a bod 102 (tlač 1694) a 103 (tlač 1613), aby to hlasovanie bolo preložené na budúci týždeň na utorok 3. 12. na 17.00 hodinu. Prezentujme sa a hlasujme. (Hlasovanie.) Prítomných 136, za 73, proti 42, zdržalo sa 20 poslancov, 1 nehlasoval. Návrh bol schválený. Ďalší návrh podala pani poslankyňa Remišová, ktorá žiada zaradiť nový bod, v ktorom Národná rada by prijala uznesenie, ktorým pri príležitosti 30. výročia Nežnej revolúcie odsudzuje komunistický režim a uznáva jeho plnú zodpovednosť za nespravodlivosti. Prezentujme sa a hlasujme. (Hlasovanie.) Prítomných 136, za 62, proti 14, zdržalo sa 58 poslancov, 2 nehlasovali. Návrh sme neschválili. Ďalší bod, návrh je od pána poslanca Marosza, ktorý žiada Národnú radu zaviazať ministra dopravy Érseka, aby informoval poslancov o príprave súťaže na návrh dodávateľa mýtneho systému. Prezentujme sa a hlasujme. (Hlasovanie.) Prítomných 136, za 68, proti 3, zdržalo sa 64, 1 nehlasoval. Návrh nebol schválený. Potom vystupovali ešte poslankyne a poslanci, ktorí nemali procedurálny návrh, až pán poslanec Matovič, ktorý žiada teda Národnú radu, aby prijala uznesenie, ktorým odcudzuje totalitné a diktátorské praktiky strán SMER, SNS a MOST – HÍD. Nebudem sa hádať, nech sa páči, prezentujme sa, hlasujme. (Hlasovanie.) Prítomných 139 poslancov, za 62, proti 71, zdržalo sa 5 poslancov, 1 nehlasoval. Konštatujem, že návrh nebol schválený. Na tabuli som ešte videl ďalšie procedurálne návrhy. Pán poslanec Dostál, nech sa páči.